JY LEES NOU Dié SA rolprente op pad na Cannes
Brett Michael Innes, die regisseur van Sink, woon die fees by en vertel: "Ek is baie opgewonde om te sien hoe internasionale rolprent-aankopers en verspreiders daarop gaan reageer. En ek sien uit na die netwerk-geleenthede vir my volgende projek. Is daar ’n béter plek om dit te doen as die suide van Frankryk?’’ Anél Alexander, wat een van die hoofrolle in dié rolprent vertolk het, het verlede jaar bemarking daarvoor by Cannes gedoen, maar sy en haar man, James, is vanjaar met vakansie en sal nie die fees bywoon nie, het sy per e-pos laat weet.
"Die rolprentfees skep ’n belangrike platform vir die Suid-Afrikaanse rolprentbedryf om te spog met nuwe talent. Rolprentfeeste soos dié help ons ook om altyd te streef na hoër standaarde en om ons land se rolprentbedryf sigbaar te hou,’’ reken Thandeka Zwana, bestuurder van produksie en ontwikkeling – fiksie van die NFVF.
Tog sê rolprentkritikus Leon van Nierop: "Ek dink nie dat die insluiting van ’n rolprent by Cannes 'n Suid-Afrikaanse prent veel sal help nie. Die uitsondering is Skoonheid, wat met Franse geld gemaak is en wat twee jaar gelede die Queer Palm-toekenning gewen het, maar die rolprent het nie eintlik geld gemaak nie.’’
FOTO Getty Images for L'Oréal Paris
Zoe Saldana FOTO Getty Images for L'Oréal Paris
"Daar is soveel netwerk-moontlikhede. Ek het al die lekkerste persoonlike ontmoetings met groot rolprentvervaardigers gehad. Daar is meesterklasse in toneelspel wat deur onder andere Sophia Loren aangebied word en duisende uitstallings en filmproduksies van die wêreld oor wat jou prikkel en stimuleer.’’
Sy sonder ’n paar mense uit in wie sy al daar vasgeloop het: Suid-Afrikaanse rolprentvervaardiger Anant Singh, die Suid-Afrikaanse biljoenêrspaar Patrice en Precious Motsepe, en Donnalee Roberts en Ivan Botha van Vir Altyd-faam. "As Suid-Afrikaners mekaar raakloop, maak jy gou tyd vir koffie,’’ sê sy.
Annie geniet dit ook om die mense agter die glansbeeld te leer ken. "Ek was al by etes van die ster Sylvester Stallone waar sy rolprente bekend gestel is en verwonder my altyd aan Paris Hilton - sy het die heel meeste lyfwagte van almal.’’
Die groot jaarlikse hoogtepunt vir Annie is die American Foundation for Aids Research (AMFAR) se geleentheid by die Hotel du Cap-Eden-Roc, Cap d’Antibes: "Dié hotel was een van Napoleon se kastele en dit is óp die see. Die see van aandrokke dáár is net ongelooflik. Ek het nie naastenby die begroting om by te hou nie. Ek probeer maar net netjies lyk ...,’’ lag sy. Kaartjies kos sowat 15 000 dollar (R229 533) per persoon. "Ek betaal gelukkig nie daarvoor nie ... want ek is uitgenooi deur een van die hoofborge van die rolprentfees."
Danksy haar betrokkenheid by AMFAR, wat jaarliks deur die sakeman Harvey Weinstein en aktrise Sharon Stone aangebied word, is sy al deur die Amerikaanse glansvrou en burlesk-ster Dita von Teese genooi na ’n private rolprentvertoning. "Dit is gehou ten bate van liefdadigheid. Dáár het ek die aktrise Goldie Hawn ontmoet en ons het lekker gepraat oor haar liefdadigheidsprojekte. Sharon Stone is baie vriendelik en poseer graag vir foto’s.’’ By dié geleentheid was onder andere Antonia Banderas, Justin Bieber, Jake Gyllenhaal en Isabella Rossellini.
Miskien sien ons eendag een van Annie se flieks by Cannes: "Ek werk al twee jaar lank aan die ontwikkeling van ’n storie oor die Boere-oorlog. Dit gaan oor ’n meisie wat met die mans baklei het – The Lady Who Fought. Die draaiboek is by ’n Amerikaanse vervaardiger wat ek by Cannes leer ken het ...’’
Ps: "Kyk, álles by Cannes is ongelooflik ... Of dit nou ’n koffie is met ’n spesiale sjokolade, die wonderlike kos, of iets wat mooi voorgesit word. Die lekkerste is hoe mense van die oor wêreld na mekaar uitreik, mekaar probeer help. Ek kan nie wag om op die vliegtuig te klim vir vanjaar se fees nie,’’ sê Annie.